**ÚVOD**

Učiteľ by mal spĺňať kvalifikačné, charakterové a morálne vlastnosti.

Škola je dielňou ľudskosti a úcty k životu. Poslaním učiteľa je chrániť ľudské hodnoty, dôstojnosť človeka a slobodu na ceste za vzdelávaním v duchu demokratických a kultúrnych princípov zakotvených v Ústave Slovenskej republiky a právnom poriadku Slovenskej republiky.

Cieľom etického kódexu je spresniť práve charakterové a morálne povinnosti učiteľa a byť meradlom ich posúdenia.

Okrem všeobecne vnímaných a doteraz nezapísaných pravidiel uvádza kódex totiž aj také, ktorých napĺňanie môže byť pre niektorých učiteľov náročné.

Napríklad povinnosťou učiteľa je žiakom podávať pravdivé, objektívne poznatky a vedomosti spôsobom, ktorý ich vedie k samostatnému uvažovaniu a kritickému mysleniu. Ako však rozvíjať samostatné uvažovanie a kritické myslenie, keď v školách často prevažuje frontálne učenie a neraz bezduché odpisovanie poznámok a ich následné skúšanie?

Alebo ak učiteľ vnucuje svoj osobný postoj k určitej situácii, ktorý je spoločensky neakceptovateľný?

Etický kódex musí vychádzať z jasných pravidiel.

**1 PRINCÍPY A NÁSTROJE ETICKÉHO RIADENIA**

**Etika** je spoločenská veda - filozofická disciplína, ktorá skúma morálku.

**Morálka** je súbor pravidiel, hodnôt, postojov a presvedčení, ktoré regulujú a ovplyvňujú ľudské správanie tak, aby sme ho považovali za dobré správanie. Morálka reguluje vzťah k sebe samému, k inému človeku v skupine ako celku, k spoločnosti...

*„Základnou ideovou platformou* ***implementácie etiky do praxe*** *sú princípy etického riadenia. Tieto princípy predstavujú kľúčové zásady pre zavedenie etických pravidiel do každodennej činnosti organizácie. Je nutné ich aplikovať do filozofie a strategických cieľov organizácie.“* (Putnová, Seknička 2007)

Implementovanie etiky do firemnej, resp. školskej kultúry sa deje pomocou nástrojov, ktoré má manažment k dispozícii. V škole sú to najmä: etické vzory, výcvik a vzdelanie, etický kódex.

**Etický kódex predstavuje:**

1. Princípy a zásady správania/konania
2. Definujú firemnú/školskú politiku
3. Funkčnosť organizácie/školy
4. Odborné znalosti a prax
5. Nadväznosť na právne úpravy/smernice
6. Základ samoregulácie

**Efekty kódexu pre manažment:**

1. Pomoc pri riešení etických dilem
2. Objasnenie filozofie a strategických cieľov
3. Pomoc pri iracionálnych požiadavkách
4. Pomoc pri krízových situáciách
5. Pomoc pri komunikácii noriem
6. Podpora lojality k škole

**Efekty kódexu pre školu:**

1. Eliminácia nežiaducich praktík
2. Nové postupy
3. Riešenie zmien
4. Eliminácia konfliktov záujmov

**Etický kódex**

Prijatie nového školského zákona č. 138/2019 z. Z. o pedagogických a odborných zamestnancoch a o zmene a doplnení niektorých zákonov a predpisov MŠVVaŠ SR zaväzuje školy a školské zariadenia k povinnosti mať etický kódex školy, s možnosťou jeho rozpracovania v pracovnom poriadku v súlade so zameraním školy alebo školského zariadenia.

Text etického kódexu by mal byť prehľadný, stručný a hutný vo vyjadrovaní.

Formálne začína Preambulou, potom nasledujú jednotlivé články, končí účinnosťou, miestom vydania a podpisom štatutára organizácie.

 Má charakter interného záväzného dokumentu. Podpisujú ho všetci zamestnanci a môže viesť až k rozviazaniu pracovného pomeru.

**2 ETICKÝ KÓDEX pedagogických zamestnancov a odborných zamestnancov ( ďalej len „ učiteľ“) Základnej školy s materskou školou v Báhoni**

Tento dokument spolu vytvorli zamestananci Základnej školy s materskou školou v Báhoni. Postupovali sme tak, že vedenie školy dalo stručné podklady k dokumentu, ktoré sa opierali o etický kódex zverejnený na stránke MŠVVaŠ SR. Jednotlivé zložky sa na zasadnutiach MZ a PK venovali jednotlivým bodom, ktoré dopĺňali tak, aby spĺňal požiadavky našej školy a zároveň bol akceptovateľný ako pre vedenie školy tak aj pre pedagogických a odborných zamestnancov.

Všetci zamestnanci svojim podpisom potvrdili, že sa s internou smernicou Etický kódex pedagogických zamestnancov a odborných zamestnancov Základnej školy s materskou školou oboznámili.

**Znenie internej smernice:**

**Preambula**

Etický kódex pedagogických zamestnancov a odborných zamestnancov sa vzťahuje na pedagogického a odborného zamestnanca Základnej školy s materskou školou v Báhoni.

Výkon pracovnej činnosti podľa §6 zákona č. 138/2019 z. Z. o pedagogických a odborných zamestnancoch a o zmene a doplnení niektorých zákonov a predpisov má nespochybniteľný rozmer v podobe ochrany najvyšších hodnôt, dôstojnosti človeka a slobody na ceste za vzdelaním v duchu demokratických a kultúrnych princípov zakotvených v Ústave Slovenskej republiky a právnom poriadku Slovenskej republiky.

Učiteľ by si mal uvedomovať svoj rozsah pedagogickej slobody, ktorý je ale neoddeliteľne spojený s veľkou zodpovednosťou voči žiakom, rodičom, kolegom a v neposlednej rade voči sebe samému.

Etický kódex pedagogických zamestnancov našej školy obsahuje:

1. Základné normy učiteľskej profesie
2. Práva a povinnosti učiteľa voči žiakom
3. Práva a povinnosti učiteľa voči rodičom, zákonným zástupcom
4. Práva a povinnosti učiteľa voči kolegom

Akceptovanie etického kódexu pedagogickým zamestnancom zamestnancom alebo odborným zamestnancom znamená prijatie osobného morálneho záväzku pri výkone pracovnej činnosti.

**2.1 Základné normy učiteľskej profesie**

1. Učiteľ je si vedomí svojej zodpovednosti, ktorou spoluvytvára etické vlastnosti a morálne kvality detí/ žiakov. Je vzorom pre spoločnosť.
2. Učiteľ má pri výkone svojej profesie základné práva a slobody zaručené Ústavou Slovenskej republiky bez ohľadu na pohlavie, resp. farbu pleti, jazyk, náboženstvo, príslušnosť k národnosti alebo etnickej skupine. Každý má právo na zachovanie ľudskej dôstojnosti, osobnej cti, dobrej povesti, na ochranu mena, ochranu pred neoprávneným, zasahovaním do súkromného a rodinného života.
3. Učiteľ prispieva k tvorbe kvalitných medziľudských vzťahov založených na úcte a dôvere.
4. Učiteľ svojim konaním zvyšuje spoločenský status učiteľa. Dodržiava princípy humanizmu a demokracie, nesmie urážať ľudskú dôstojnosť a šíriť násilie. Nepredkladá žiakom svoje názory a myšlienky ako jedinú správnu možnosť. Učiteľ sa nezúčastňuje podujatí a aktivít, ktoré znižujú jeho spoločenskú vážnosť a prestíž.
5. Učiteľ si je vedomý svojich možných omylov, a preto ak pochybí, musí si vedieť priznať chybu a byť schopný niesť za ňu zodpovednosť.
6. Učiteľ sa neustále vzdeláva, projektuje si celoživotné vzdelávanie, zvyšuje svoju kvalifikáciu.
7. Učiteľ je oprávnený zúčastňovať sa prezentácie výsledkov svojej práce, práce školy. Tieto informácie musia byť pravdivé, vecné, informujúce a propagujúce pozitívne postupy a výsledky, pričom sa nesmie znevažovať práca iných učiteľov.
8. Učiteľ má právo odmietavo zareagovať, keď nariadenia sú v protiklade so všeobecne uznávanými základnými ľudskými hodnotami a jeho svedomím. Toto však predpokladá správne morálne svedomie pedagóga, ktoré mu umožňuje vziať na seba zodpovednosť za vykonané činy.
9. Učiteľ nevyžaduje ani neprijíma žiadne finančné ani nefinančné dary, nesmie sa dostať do postavenia , v ktorom by bo zaviazaný odplatiť preukázanú službu alebo inú výhodu, čím by sa narušila jeho objektívnosť a nestrannosť jeho rozhodovania. To sa nevzťahuje na obvyklé dary poskytované zvyčajne pri výkone učiteľskej profesie, napríklad na prijatie daru ku Dňu učiteľov, skončenia školského roka, začiatku školského roka.

**2.2 Práva a povinnosti učiteľa voči žiakom**

1. Vzájomný vzťah učiteľa a žiaka je postavený na vzájomnej úcte a pochopení, vzájomnej ústretovosti a podpore. Učiteľ nesmie zneužiť dôveru žiaka.
2. Učiteľ zaručuje rovnaký prístup ku všetkým bez ohľadu na pohlavie, rasu, farbu pleti, jazyk, náboženského presvedčenia, príslušnosť k národnostnej a etnickej skupine. Nikoho nemožno z týchto dôvodov poškodzovať, zvýhodňovať alebo znevýhodňovať. Každý má právo na zachovanie ľudskej dôstojnosti, osobnej cti, dobrej povesti, ochranu pred neoprávnenýn zasahovaním do súkromného a rodinného života.
3. Učiteľ prihliada na špecifické výchovné a vzdelávacie potreby jednotlivých žiakov, vyžadujúcich si individuálny prístup. Je povinný zrozumiteľne, veku primerane a v súlade s platnými základnými pedagogickými dokumentmi žiaka vzdelávať a vychovávať.
4. Učiteľ žiakom podáva informácie pravdivé, objektívne a neskreslené, bez ohľadu na vlastné presvedčenie.
5. Učiteľ nesmie žiakovi úmyselne či vedome ublížiť. Má právo a povinnosť dohliadať na zdravý fyzický a mentálny vývoj žiaka, v prípade jeho ohrozenia bezodkladne na to upozorniť zákonných zástupcov žiaka. Učiteľ nesmie napomáhať alebo sa zúčastňovať na porušovaní dôstojnosti a cti žiaka, je povinný oznámiť príslušným orgánom podozrenie z hrubého alebo krutého zaobchádzania a týrania žiaka.
6. Učiteľ vedie svojich žiakov k samostatnosti a ku kritickému mysleniu, snaží sa o komplexný rozvoj žiakovej osobnosti.
7. Učiteľ pri hodnotení výchovno-vzdelávacích výsledkov a správania postupuje v súlade s platnou legislatívou. V procese hodnotenia uplatňuje primeranú náročnosť, pedagogický takt voči žiakovi, rešpektuje práva dieťaťa. Predmetom hodnotenia žiaka sú jeho učebné výsledky, osvojené kompetencie ako aj usilovnosť, osobnostný rast, rešpektovanie práv iných osôb, ochota spolupracovať. Hodnotenie učiteľa slúži ako prostriedok pozitívnej podpory zdravého rozvoja osobnosti žiaka.
8. Učiteľ má právo na slušné zaobchádzanie, rešpekt a úctu zo strany žiaka.

**2.3 Práva a povinnosti učiteľa voči rodičom, zákonným zástupcom**

1. Učiteľ napomáha rozvoju vzájomných vzťahov a spolupráce medzi rodičmi a učiteľmi, prípadne vedením. Tieto vzťahy buduje na základe vzájomnej úcty a dôvery.
2. Učiteľ rešpektuje úlohu a zodpovednosť rodičov ako hlavných činiteľov vo výchove ich vlastných detí a usiluje sa o spoluprácu s nimi tak, aby výchovné pôsobenie bolo pokiaľ možno jednotné a v prospech žiaka. Preto s nimi spolupracuje a poskytuje im profesionálnu pomoc pri výchove.
3. Učiteľ pravdivo, pravidelne a zodpovedne informuje rodičov resp. zákonných zástupcov o výchovno-vzdelávacích úspechoch a neúspechoch žiaka, o prípadných problémoch, ťažkostiach a rizikách, ktoré môžu nastať. Ak je to potrebné, prejednáva s nimi formu pomoci dieťaťa a spoločný výchovný postup.
4. Učiteľ považuje informácie o rodinách, ktoré získa pri svojej práci za mimoriadne dôverné, zaobchádza s nimi zodpovedne a chráni tak osobnú dôstojnosť žiakov a členov ich rodín.

**2.4 Práva a povinnosti učiteľa voči kolegom**

1. Učiteľ spolupracuje pri výchove a vzdelávaní s ostatnými kolegami, ktorí súčasne vzdelávajú a vychovávajú žiaka, ale aj s učiteľmi, ktorí žiaka vzdelávali v minulosti, príp. s tými, ktorí budú žiaka vzdelávať v nasledujúcom období. Požiada iného učiteľa, príp. iného odborníka o konzultáciu vždy, keď si to vyžaduje záujem žiaka a okolnosti. Závery je vhodné dokumentovať písomne.
2. Učitelia sa navzájom podporujú a navzájom si pomáhajú bez ohľadu na akom poste pôsobia. Učiteľ nepreferuje len svoj predmet. Pestujú vzájomnú kolegialitu, profesionalitu, úctu, hrdosť na svoje poslanie. Nezasahujú do kompetencií a rozhodnutí svojich kolegov.
3. Učiteľ nesmie podľahnúť pocitu falošnej kolegiality a stavovskej spolupatričnosti. Ak je svedkom neodbornosti kolegu, jeho nesprávneho či nespravodlivého správania, diskriminácie či iného negatívneho javu, konfrontuje túto situáciu s dotyčným kolegom. Učiteľ nekritizuje a neznevažuje prácu kolegov v ich neprítomnosti. Ak nenastane zlepšenie, informuje o tom vedenie školy.
4. Učiteľ dokáže svoje pracovné postupy objasniť, zdôvodniť a niesť za ne zodpovednosť.
5. Učiteľ spolupracuje s vedením školy, korektne vystupuje v komunikácii s vedúcimi zamestnancami, akceptuje prípadnú kritiku a nedostatky v jeho práci. Opodstatnené upozornenia na nedostatky považuje za sebareflexiu, možnosť ponaučenia sa a spôsob ako sa zlepšiť v práci.
6. Učiteľ vníma proces začleňovania žiakov so špeciálnymi výchovno-vzdelávacími potrebami do bežného života ako integrálnu súčasť výchovo-vzdelávacieho procesu.
7. Učiteľa sa aktívne zaujíma o dianie v škole a aktívne sa podieľa na činnostiach v rámci realizácie výchovy a vzdelávania a chodu školy.

**3…OPERACIONALIZÁCIA**

Operacionalizácia etického kódexu je proces, ktorý by mal prebiehať logicky a systematicky, aby bol efektný a efektívny.

Jadnotlivé kroky operacionalizácie, ktoré plánujeme v našej škola uplatniť:

1. Všetci pedagogickí zamestnanci sa podieľajú na tvorbe, podávajú podnety na zapracovanie, podieľajú sa na aktualizácii tohto dokumentu, oboznámia sa s jeho obsahom.
2. Ak nie sú ochotní sa s ním stotožniť, je to dôvod na zmenu pracoviska, pretože zamestnávateľ jeho dodržiavanie vyžaduje. Prípadné porušenie bude sankciované, ako porušenie pracovnej disciplíny. Podľa závažnosti a opakovania priestupkov, môže viesť k rozviazaniu pracovného pomeru.
3. Etický kódex je prístupný všetkým pedagogickým zamestnancov školy, umiestnený je v zborovni, zverejnený je na webstránke školy.
4. Systematické uvádzanie do praxe: využiť aktualizačné vzdelávanie na postupné osvojovanie si jednotilivých bodov etického kódexu, napr. Rozhovory, diskusie na danú tému, rozprávanie zážitkov z praxe, rolové hry: nastolenie určitých situácii, ako by sme ich riešili, ako sa zachovať správne, ako je to nesprávne.

Napr.:

* žiaci sa sťažujú na prístup kolegu, ktorý na hodinách stále ponižuje žiaka, stále poukazuje na to, z akej je rodiny, že z neho nikdy nič nebude, z dôverou sa obrátia na triednu učiteľku, aby im vysvetlila prečo to robí, že Jožko sa na hodinách veľmi snaží, nevyrušuje....
* žiak drzo vystupuje na hodine TSV, odmieta sa prezliecť do úboru
* za zlú známku z písomky sa obráti na učiteľku z riadnou zásobou vulgarizmov
* učiteľ sa prihlási do mediálnej šou FARMA, skutočnosť ohlási vedeniu školy
* rodič prinesie triednej učiteľke žiačky 9.ročníka na konci roka kyticu
1. etický kódex platí pre všetkých rovnako. Kontrola jeho plnenia je aj predmetom kontrolnej a hospitačnej činnosti vedúcich zamestnancov. V hodnotiacej správe činnosti školy zapracovať vyhodnotenie dodržiavania etickóho kódexu školy, prípadne aké priestupky sa počas roka objavili a navrhnúť opatrenia na ich odstránenie.

**ZÁVER**

Byť učiteľom je poslanie a služba. Okrem rodičovskej výchovy je to najdôležitejšia činnosť pri príprave dieťaťa pre život a jeho povolanie. Snažme sa svojim postojmi, názormi, príkladom a charakterom vytvoriť čo najlepšie podmienky pre všestranný rozvoj našich žiakov.

 Učiteľ by mal spĺňať vysoký morálny štandard. Nie vždy sa mu ho podarí napĺňať. Je neakceptovateľné, ak si je učiteľ vedomý svojich morálnych povinností a vedome ich ignoruje a neriadi sa nimi.

 Učiteľské povolanie patrí medzi profesie, ktoré si etický kódex vyžadujú.

Etický kódex má slúžiť ako zdroj pozitívnej pracovnej motivácie a určite prispeje aj k skvalitneniu náročnej učiteľskej práce. Kódex má posilniť učiteľskú kultúru, pomôcť riešiť konfliktné a nejasné situácie, definovať limity a hranice konania učiteľa a definovať želané formy správania sa aktérov vzdelávania. Jednoducho poskytnúť rámcové zadefinovanie toho, ako by mal – nemal učiteľ pôsobiť smerom k žiakom, kolegom, rodičom a verejnosti.

Pri akceptácii a napĺňaní kódexu učiteľmi bude najdôležitejšie, koľkí a do akej miery sa s ním dokážu stotožniť.